Dalai Lama

El **Dalai Lama** l’è tradizzionalment el cap de stat del Tibet e un important lider spriritual per la sgent tibetana. El titol, però, el representa nominalment domà la carega pussee volta de l’orden Gelug del buddhesim tibetan – l’orden pussee sgioven dedenter del panorama religios del Tibet che, cont el temp, l’è stait bon de imponner la sò egemonia e autorità in sui olter orden e, de pœu, anca in su l’aparat politico-ministrativ che el governava tuta la region tibetana. Per dovrà di parolle pussee famejare per lor che inn usad al contest ozzidental, el Dalai Lama l’era donca rivad a posseder el prestisg e tucc i podé reservad a un rè, ma anca tucc quii che perten a un papa. Per quella reson chì, in Ozzident i sœu fidei ghe disen anca “Soa Santità”, istess ‘mè se fa per la massima carega de la gesa cristiana catolega.

Segonda la tradizzion, i Dalai Lama inn di *tulku* (majester spirituai reincarnad), e considerad ‘mè un’emanazzion de l’Avalokiteśvara, el *bodhisattva* de la compassion, che in ogni vita el tœu un corp nœuv per vutà tute i oltre creature senziente a guadagnà l’inluminazzion.

## Etimologia
La parolla “dalai” la ven sgiò del mongol e literalment la vœul dì “ocean”, ma la pœul anca vesser lensgiuda ‘mè un agetiv e donca segnifegà “grand” o “suprem”. Inscambi, la parolla “lama” l’è un titol tolt de la lengua tibetana dovrad per segnà di monegh che hann gagnad un nivell de vanzament spiritual considerevel e, donca, siben la parolla medema la vœula dì “saviezza” in la lengua tibetana, l’è dovrada per referìss a di guru, o di majester religios. In sintes, “dalai lama” el pœu volé dì e “gran majester”, e “ozzeen de saviezza” forsi in d’una manera pussee poetega.

Tutamanch, i tibetan dœuvren quell titol chì domà de rara desgià che i preferissen dìgh *Gyawa Rinpoche* (“gran protetor”) o *Yeshe Norbu* (“gioja granda”).

## Storia
I Dalai Lama inn stait i lider politegh del Tibet del secol quell de 17 infina al 1959, quand el Dalai Lama quell de 14, el Tenzin Gyatso, l’ha ’vud de lassà el Tibet in gropa a un asen e in del cœur de la nocc, e menàss in India per riessì a descappà dei armade communiste del governa del Mao, che el gh’haveva di gross interess in la region e ’l la voleva conquistà per colonizàlla e fàlla vegnì pussee cinesa. Ancamò adess, el Dalai Lama el viv ‘mè un refugiad politegh in India, ancaben che el sia an’mò el cap ofizzial del governa tibetan in esili. 

L’influenza de l’orden Gelug – ciamad ancasì quell di “beret sgiald” per el color di capei di sœu sazzerdot – la se limita minga domà al Tibet, ma la s’è storegament spantegada infina a la Mongolia, indova che i Gelugpa hann godud del patronasg e protezzion di prim rè mongoi di khanad Khoshut e Dzungar, e pœu dei imperador manchù de la dinastia Qing cinesa. Per quella reson chì gh’è stait anca di Dalai Lama che vegneven de la Mongolia e, ancamò al dì d’incœu, el buddhesim tibetan l’è prategad fiss in quella region chì e l’ha anca influenzad dei oltre prateghe locai che pertegnen a la sfera religiosa e shamanistega. In Mongolia, i shaman inn ancamò simbolegament despartid per el color di beret: sgiald se i fann part de la scœula Gelug – e donca buddhista – e nigher se i aderissen a di moviment spirituai minor nativ de la Mongolia.

## Residenze
Intra l’era del Lobsang Gyatso e l’esili del Tenzin Gyatso, i Dalai Lama passaven l’inverna al palazz de Potala e, in istad, a se menaven a Norbulingka, anca questa in Lhasa. Depos de la fuga del Tenzin Gyatso in India in del 1959, la residenza offiziala del Dalai Lama l’è in Dharamshala, una zità de l’istacc indian de Himachal Pradesh, indova che el Gyatso l’ha podud stabilì la Ministrazzion Zentral Tibetana, ancasì informalment cognossuda ‘mè el governa tibetan in esili.

## Tucc i Dalai Lama infinadess
A gh’è 14 reincarnazzion offizialment recognossude del Dalai Lama:

## Ligam de denter
* Avalokiteśvara
* Buddhesim
* Tibet

## Referenze